**Informatīvais ziņojums**

**„Par profesionālās izglītības kompetences centra „Ventspils Mūzikas vidusskola”**  **tālāko attīstību”**

Informatīvais ziņojums „Par profesionālās izglītības kompetences centra „Ventspils Mūzikas vidusskola” tālāko attīstību” (turpmāk – informatīvais ziņojums) sagatavots saskaņā ar Ministru kabineta 2009.gada 7.aprīļa noteikumu Nr.300 „Ministru kabineta kārtības rullis” 58.punktu. Informatīvais ziņojums sagatavots ar mērķi nodrošināt profesionālās izglītības kompetences centra „Ventspils Mūzikas vidusskola” (turpmāk – vidusskola) tālāko attīstību un darbības nepārtrauktību pēc 2018.gada 1.septembra.

**1. Esošās situācijas apraksts**

Atbilstoši Ministru kabineta 2014.gada 11.februāra sēdē (prot. Nr.8 29.§; 30.§) nolemtajam, lai novērstu apdraudējuma risku vidusskolas audzēkņu, pedagogu, administrācijas personāla, apkārt esošo cilvēku dzīvībai un veselībai, kā arī citu personu īpašumam un nodrošinātu vidusskolas darbības nepārtrauktību, vidusskola ir pārcelta no telpām Kuģinieku ielā 2, Ventspilī un Pils ielā 38, Ventspilī uz septiņām pagaidu telpām (skatīt 1.tabulu).

Nepieciešamību atrisināt vidusskolas darbības nodrošināšanas jautājumu pagaidu telpās noteica apstākļi, kas attīstījušies vidusskolas telpās Kuģinieku ielā 2, Ventspilī un Pils ielā 38, Ventspilī, to nesošajiem konstruktīvajiem elementiem un ēkām un to atsevišķām daļām zaudējot būtiskās būvniecības normatīvajos aktos noteiktās prasības par stiprību un stabilitāti, ugunsdrošību, higiēniskumu un nekaitīgumu cilvēka veselībai un videi, drošību lietošanā, energoefektivitāti un akustiku.

Vidusskolas kopējā telpu platība 2013.gadā bija 3 121 m2, tai skaitā: mācību telpas un laboratorijas – 1 537,8 m2, mācību un ražošanas darbnīcas – 133 m2, dienesta viesnīcas – 416,3 m2, bibliotēkas telpas – 58,4 m2 un citas telpas – 995,5 m2.

Detalizēta informācija par pašreiz izmantotajām vidusskolas pagaidu telpām un dienesta viesnīcas telpām sniegta 1.tabulā.

1.tabula

Ventspils Mūzikas vidusskolas nekustamā īpašuma uzskaitījums un īss raksturojums 2015./2016.mācību gadā

| **Nekustamā īpašuma objekta adrese** | **Nekustamā īpašuma objekta izmantošanas veids** | **Īpašuma tiesības** |
| --- | --- | --- |
|  | **Izmantošanas veids** | **Platība, m2** |  |
| **Pagaidu ēkas (telpas):** |
| Lielā iela 7, VentspilsMācību ēka | Mācību procesa nodrošināšana | 1165,0 | Saņemtas lietošanā no PSIA „Ventspils nekustamie īpašumi” |
| Kuldīgas iela 3, VentspilsMācību ēka | Mācību procesa nodrošināšana | 256,6 | Saņemtas lietošanā no privātā sektora |
| Jūras iela 12, VentspilsMācību ēka | Mācību procesa nodrošināšana | 209,6 | Saņemtas lietošanā no privātā sektora |
| Ostas iela 23, VentspilsMācību ēka | Mācību procesa nodrošināšana | 1031,50 | Saņemtas lietošanā no privātā sektora |
| Rīgas iela 12, VentspilsSporta zāle | Mācību procesa nodrošināšana | Izmantota četras reizes nedēļā | Ventspils pilsētas pašvaldības iestāde „Ventspils pilsētas domes izglītības pārvalde”  |
| Akmeņu iela 3, VentspilsDatorklase | Mācību procesa nodrošināšana  | Izmantota vienu reizi nedēļā | Ventspils pilsētas pašvaldības iestāde „Ventspils Digitālais centrs” |
| Andreja iela 7/9, Ventspils | Noliktava | 89,0 | PSIA „Ventspils nekustamie īpašumi” |
| **Vidusskolas dienesta viesnīca:** |
| Zvana iela 3, Ventspils | Dienesta viesnīca ar 35 vietām | 416,3 | VAS „Valsts nekustamais īpašums” |

**Vidusskolas izvietošana pagaidu telpās nodrošināta kā pagaidu risinājums līdz 2018.gada 1.septembrim**, jo:

1) pagaidu telpas nenodrošina pilnvērtīgu un mūsdienu kvalitātes prasībām atbilstošu mācību procesu, kuru plānošanā būtu ievērota vidusskolas darbības specifika, sākot ar normatīvo aktu prasībām un standartiem atbilstošu telpu tehnisko un funkcionālo projektēšanu, telpu skaņas izolācijas un akustikas prasībām un beidzot ar muzikālo kolektīvu mēģinājumu un mācību orķestru, solistu – izpildītāju koncertu prakses organizēšanas, pianīnu un flīģeļu izvietošanas u.c. specifisku prasību plānošanu;

2)  pagaidu risinājuma gadījumā nav iespējams nodrošināt netraucētu mācību procesu ne vidusskolas audzēkņiem, ne attiecīgajai iestādei, kurā vidusskola izvietota;

3) finansējums nomas maksas un komunālo maksājumu segšanai pagaidu telpās piešķirts līdz 2018.gada 1.septembrim.

**Lai vidusskola arī turpmāk varētu sniegt kvalitatīvus un pieprasījumam atbilstošus kultūrizglītības pakalpojumus un īstenot plānoto attīstību, izglītības iestādei ir nepieciešama kvalitatīva un mūsdienīga infrastruktūra.** Šobrīd vidusskolas telpu jautājuma risināšanai izlietotie valsts budžeta līdzekļi mācību procesa nodrošināšanai pagaidu telpās ir 1 164 248 *euro*.

**Ministru kabinets pieņēmis šādus lēmumus attiecībā uz vidusskolas tālāko attīstību:**

| **Ministru kabineta sēdes datums, protokols** | **Pieņemtais lēmums** |
| --- | --- |
| **2014.gada 11.februāris** **(prot. Nr.8 29.§)** | (..)

|  |
| --- |
| 3. Izglītības un zinātnes ministrijai pēc profesionālās izglītības iestāžu priekšatlases kritēriju un projektu iesniegumu vērtēšanas kritēriju saskaņošanas Eiropas Savienības fondu uzraudzības komitejā vai pagaidu uzraudzības komitejā iesniegt Ministru kabinetā līdz 2014.gada 1.jūlijam noteikumu projektu par 8.1.3. specifiskā atbalsta mērķa „Palielināt modernizēto profesionālās izglītības iestāžu skaitu” (turpmāk – SAM 8.1.3.) pirmās projektu iesniegumu atlases kārtas ieviešanu.4. Pēc attiecīgo lēmumu pieņemšanas Izglītības un zinātnes ministrijai vai Kultūras ministrijai iesniegt Finanšu ministrijai priekšlikumu finansējuma pārdalei no valsts budžeta programmas 80.00.00 „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” normatīvajos aktos noteiktā kārtībā.  |

 |
| **2014.gada 11.marts (prot. Nr.16 38.§)** | (..)3. Noteikt, ka darbības programmas „Cilvēkresursi un nodarbinātība” un darbības programmas „Infrastruktūra un pakalpojumi” Eiropas Reģionālās attīstības fonda aktivitāšu, apakšaktivitāšu ietvaros atbildīgā iestāde vai sadarbības iestāde pēc 2014.gada 31.maija:3.1. neizsludina jaunas projektu iesniegumu atlases;3.2. finansējuma un virssaistību ietaupījumu vai atlikumu saskaņā ar informatīvā ziņojumā sniegto skaidrojumu atstāj neizmantotu, nepārdala citiem projektiem, kā arī tam pašam projektam citām, sākotnēji projektā neparedzētām darbībām.4. Šī protokollēmuma 3.punktā noteiktajiem ierobežojumiem var paredzēt izņēmumu par jaunas projektu iesniegumu atlases kārtas izsludināšanu vai projekta atlikuma (vai ietaupījuma) izmantošanu tā paša projekta ietvaros pēc 2014.gada 31.maija, ja pastāv kāds no zemāk minētajiem gadījumiem un par to ir pieņemts attiecīgs Ministru kabineta lēmums:4.1. pastāv augsts risks zaudēt Eiropas Savienības fondu finansējumu attiecīgajā fondā vai darbības programmā un nav citu efektīvāku un fiskālās disciplīnas principiem atbilstošu risinājumu risku mazināšanai, novēršanai;4.2. papildus izdevumi kritiski nepieciešami attiecināmajām izmaksām uzsākto projektu sekmīgai pabeigšanai, ņemot vērā no finansējuma saņēmēja objektīvi neatkarīgus un neparedzamus apstākļus.(..)13. Atbalstīt šādu Eiropas Savienības fondu 2014.–2020.gada plānošanas perioda darbības programmas „Izaugsme un nodarbinātība” specifisko atbalsta mērķu īstenošanas uzsākšanu 2014.gadā:(..)13.9. SAM 8.1.3. pēc tam, kad Eiropas Komisijā ir apstiprināta darbības programma „Izaugsme un nodarbinātība”, Izglītības un zinātnes ministrija ir izstrādājusi infrastruktūras ieguldījumu kartējumu 2014.–2020.gadam, izpildīti 2014.gada 11.februāra Ministru kabineta protokola Nr.8 29.§ noteiktie uzdevumi, kā arī nodrošināta izstrādāto nosacījumu, ieviešanas sistēmas un pašvaldību attīstības stratēģiju atbilstība 2013.gada 17.decembra regulā Nr.1301/2013 par Eiropas Reģionālās attīstības fondu un īpašajiem noteikumiem attiecībā uz mērķi „Investīcijas izaugsmei un nodarbinātībai” un ar ko atceļ regulu Nr. 1080/2006 7.pantā noteiktajām prasībām, veicot ieguldījumus pilsētvides attīstībā.(..) |
| **2014.gada 9.jūnijs (prot. Nr.32 31.§)** | (..)6. Pieņemt zināšanai, ka Ministru kabineta 2014.gada 11.marta sēdes protokollēmuma (prot. Nr.16 38.§) 3.punktā noteiktais nav attiecināms uz vidusskolas projekta I kārtas (par Eiropas Reģionālās attīstības fonda finansējuma apjomu 3 023 906 *euro*) īstenošanu darbības programmas „Infrastruktūra un pakalpojumi” papildinājuma 3.6.1.1.aktivitātes „Nacionālas un reģionālas nozīmes attīstības centru izaugsmes veicināšana līdzsvarotai valsts attīstībai” ietvaros, ņemot vērā Ministru kabineta 2014.gada 11.februāra sēdē (prot. Nr.8 29. §) izskatītajā informatīvajā ziņojumā „Par Ventspils Mūzikas vidusskolas turpmākās darbības nodrošināšanu” un Ministru kabineta 2014.gada 11.marta sēdes protokollēmuma (prot. Nr.16. 38.§) 4.punktā noteikto. |
| **2015.gada 24.februāris** **(prot. Nr.10 42.§)** | (..)2. Izglītības un zinātnes ministrijai un Kultūras ministrijai līdz 2015.gada 30.martam noteikt SAM 8.1.3. potenciālo finansējuma saņēmēju loku Izglītības attīstības pamatnostādņu 2014.–2020.gadam īstenošanas plānā 2015.–2017.gadam un Kultūras ministrijas padotībā esošo profesionālās vidējās kultūrizglītības iestāžu attīstības koncepcijā.(..) 7. Izglītības un zinātnes ministrijai sadarbībā ar Kultūras ministriju divu mēnešu laikā pēc Ministru kabineta noteikumu, kas paredzēs profesionālās izglītības kompetences centra statusa piešķiršanas un anulēšanas kārtību un kritērijus profesionālās izglītības kompetences centra izveidei profesionālās vidējās kultūrizglītības iestādēs, apstiprināšanas Ministru kabinetā iesniegt SAM 8.1.3. trešās kārtas projektu iesniegumu vērtēšanas kritērijus apstiprināšanai Eiropas Savienības fondu Uzraudzības komitejā, paredzot, ka kritērijs par vidējām indikatīvajām profesionālās izglītības iestāžu modernizācijas izmaksām uz vienu audzēkni Kultūras ministrijas padotībā esošajām vidējās kultūrizglītības iestādēm netiek noteikts kā ierobežojošs un/vai izslēdzošs.8. Pagarināt Ministru kabineta 2014.gada 11.februāra sēdes protokollēmuma (prot. Nr.8 29.§) „Informatīvais ziņojums „Par Ventspils Mūzikas vidusskolas turpmākās darbības nodrošināšanu”” 3. un 4.punktā doto uzdevumu izpildes termiņu, nosakot, ka darbības programmas „Izaugsme un nodarbinātība” SAM 8.1.3. otrās un trešās kārtas īstenošana jāuzsāk līdz 2015.gada 30.decembrim. |
| **2015.gada 24.februāris****(prot.Nr.10 43.§)** | (..) 3. Izglītības un zinātnes ministrijai sadarbībā ar Kultūras ministriju:3.1. nodrošināt Ministru kabineta noteikumu par specifiskā atbalsta mērķa 8.1.3. „Palielināt modernizēto profesionālās izglītības iestāžu skaitu” īstenošanu un projektu iesniegumu atlases kritēriju izstrādi, lai līdz 2015.gada 30.decembrim nodrošinātu SAM 8.1.3. trešās kārtas īstenošanas uzsākšanu;3.2. izstrādāt nosacījumus SAM 8.1.3. īstenošanai, paredzot iespēju saņemt Eiropas Reģionālās attīstības fonda atbalstu 2014. – 2020.gada plānošanas perioda ietvaros vidusskolas infrastruktūras attīstības projektam, kura īstenošana jānodrošina līdz 2018.gada septembrim, ņemot vērā Ministru kabineta 2014.gada 11.februāra sēdes protokollēmumu (prot. Nr.8 29.§) „Informatīvais ziņojums „Par Ventspils Mūzikas vidusskolas turpmākās darbības nodrošināšanu„” un Ministru kabineta 2014.gada 13.februāra rīkojumu Nr.69 „Par finansējuma piešķiršanu Ventspils Mūzikas vidusskolai pārcelšanās izdevumu segšanai”. |

Ar Ministru kabineta 2016.gada 27.janvāra rīkojumu Nr.36 „Par profesionālās izglītības kompetences centra statusa piešķiršanu Ventspils Mūzikas vidusskolai”(turpmāk – MK rīkojums Nr.36) Ventspils Mūzikas vidusskolai piešķirts profesionālās izglītības kompetences centra statuss. MK rīkojuma Nr.36 3.punkts paredz, ka ar profesionālās izglītības kompetences centra statusa piešķiršanu saistītos izdevumus sedz no Kultūras ministrijai piešķirtajiem valsts budžeta līdzekļiem. Jautājumu par nepieciešamo papildu finansējumu profesionālās izglītības kompetences centra funkciju nodrošināšanai 2017.gadā un turpmākajos gados paredzēts izskatīt Ministru kabinetā, sagatavojot likumprojektu par vidēja termiņa budžeta ietvaru 2017., 2018. un 2019.gadam un likumprojektu par valsts budžetu 2017.gadam, kopā ar visu ministriju un centrālo valsts iestāžu jauno politikas iniciatīvu pieprasījumiem. MK rīkojuma Nr.36 4.punkts nosaka, ka Kultūras ministrija (vidusskola) piesaista Ventspils pilsētas pašvaldību kā sadarbības partneri vidusskolas turpmākās attīstības un darbības nodrošināšanai.

**Vidusskola šobrīd ir vienīgā valsts mūzikas vidusskola, kurai nav savu telpu mācību procesa nodrošināšanai. Pagaidu lietošanā esošās telpas neatbilst izglītības jomu regulējušajiem normatīvajiem aktiem un prasībām. Jaunā vidusskolas ēka Lielajā laukumā Nr.1, Ventspilī būs viens no Latvijas simtgades objektiem.**

**2. Politikas plānošanas dokumenti**

**2.1. Politikas plānošanas dokumenti nacionālā līmenī**

Vidusskolas tālākā attīstība iezīmēta šādos nacionāla līmeņa politikas plānošanas dokumentos:

**Latvijas ilgtspējīgas attīstības stratēģija līdz 2030.gadam par 1.prioritāti „Kultūras telpas attīstība” atzīst Kultūras telpas saglabāšanu, mijiedarbību un bagātināšanu ar mērķi – saglabāt un attīstīt Latvijas kultūras kapitālu un veicināt piederības izjūtu Latvijai, attīstot sabiedrības radošumā balstītu konkurētspējīgu nacionālo identitāti un veicināt kvalitatīvu kultūrvidi.**

Latvijas ilgtspējīgas attīstības stratēģijā līdz 2030.gadam kā vienu no iespējamiem risinājumiem piederības izjūtas Latvijas kultūras telpai stiprināšanai paredz (57) *Kultūras eksporta un kultūras diplomātijas veicināšanu:* (..) Veidojot konkurētspējīgu kultūrizglītības programmu piedāvājumu mūzikā, vizuālajā mākslā, kino, arhitektūrā u.c., Latvijai paveras salīdzinoši labas iespējas eksportēt arī profesionālo vidēju un augstāko izglītību kultūras un radošajās profesijās, un kā vienu no iespējamiem risinājumiem radošās sabiedrības veidošanā paredz *(58) Kultūrizglītība ikviena indivīda radošo spēju attīstīšanai:* Viens no svarīgākajiem līdzekļiem radoša indivīda un radošas sabiedrības veidošanā ir kultūrizglītība. Māksla un kultūra ir ātrākais veids, kā atvērt un attīstīt cilvēka radošās spējas. Mūzikas un mākslas skola ir nozīmīga kultūrizglītības sastāvdaļa Latvijā. Kultūrizglītība plašā izpratnē aptver ne tikai profesionālo izglītību mūzikas, mākslas un kultūras nozarēs, bet nodrošina arī indivīda mūžizglītības vajadzības (..).

**Nacionālais attīstības plāns 2014. – 2020.gadam**

[289] Rīcības virziena „Kompetenču attīstība” ietvaros veicamais uzdevums Nr.2 [291] „Iespēju radīšana talantu atklāšanai un izkopšanai, t.sk. atbalsts jauniešu tehniskās jaunrades centriem, skolēnu vasaras mācību nometņu, zinātnisko semināru, konkursu un zinātnisko projektu nodrošināšana”, kā arī uzdevums Nr.1 [290] „Inovatīvu mācību satura un darba formu ieviešana radošuma un uzņēmējspēju veicināšanai pamatizglītībā un vispārējā vidējā izglītībā – digitālā mācību, mūsdienīga svešvalodu apguve, dabas zinātņu un sociālo zinātņu mācību satura pilnveidošana, karjeras izglītības sistēmas nostiprināšana”.

**Kultūrpolitikas pamatnostādnes 2014. – 2020.gadam „Radošā Latvija”** (turpmāk – pamatnostādnes) ir vidēja termiņa politikas plānošanas dokuments, kas nosaka valsts kultūrpolitikas mērķus un prioritātes laika periodam līdz 2020.gadam un sekmē valsts ilgtermiņa un vidēja termiņa politikas plānošanas dokumentos izvirzīto mērķu sasniegšanu.

Pamatnostādņu virsmērķisir veidotLatviju par zemi ar bagātu un koptu kultūras mantojumu, vitālu un daudzveidīgu kultūras dzīvi, radošiem cilvēkiem, konkurētspējīgām radošajām industrijām un augšupejošu dzīves kvalitāti ikvienam**.**

Pamatnostādnēs ir definētas četras prioritātes (stratēģiskie mērķi) politikas mērķa sasniegšanai.

Vidusskolas stratēģijas 2015. – 2020.gadam atbilstība pamatnostādņu prioritātēm un rīcības virzieniem ir apkopota 2.tabulā.

**2.tabula**

**Kultūrpolitikas pamatnostādņu 2014. – 2020.gadam „Radošā Latvija” prioritātes un atbilstīgie rīcības virzieni**

| Prioritāte | Atbilstīgie rīcības virzieni |
| --- | --- |
| Kultūras kapitāla saglabāšana un attīstība, sabiedrībai līdzdarbojoties kultūras procesos | * Labvēlīgas vides veidošana jaunu kultūras vērtību radīšanai, mantoto kultūras vērtību saglabāšanai un pieejamībai.
* Cilvēkresursu attīstība un efektīva kultūrpārvaldība.
 |
| Radošums mūžizglītībā un uz darba tirgu orientēta kultūrizglītība | * Personību attīstoša mūžizglītība, īpaši radošuma attīstīšana bērnu un jauniešu    vispārējā formālajā un neformālajā izglītībā.
* Kvalitāte un izcilība vidējā profesionālajā kultūrizglītībā.
* Darba tirgum pielāgota profesionālā tālākizglītība.
 |
| Konkurētspējīgas kultūras un radošās industrijas | * Radošo industriju sektora konkurētspēja un eksports.
* Inovācijām labvēlīgas infrastruktūras un vides attīstība
 |
| Radošas teritorijas un kultūras pakalpojumu pieejamība | * Radošu un ekonomiski aktīvu cilvēkresursu piesaistes sekmēšana un radošas vides veidošana ārpus Rīgas.
 |

**2.2. Politikas plānošanas dokumenti nozaru politikas līmenī**

Ministru kabinets 2015.gada 4.martā ar rīkojumu Nr.110 „Par Kultūras ministrijas padotībā esošo profesionālās vidējās kultūrizglītības iestāžu attīstības koncepciju” (turpmāk – koncepcija) apstiprināja Kultūras ministrijas padotībā esošo profesionālās vidējās kultūrizglītības iestāžu attīstības koncepciju. Kultūras ministrija paredz laikā līdz 2020.gadam Latvijā izveidot sešus profesionālās kultūrizglītības kompetences centrus, kas ļaus piesaistīt finansējumu atbilstoši Eiropas Savienības fondu 2014. – 2020.gada plānošanas perioda prasībām.

Profesionālās kultūrizglītības kompetences centri paredz radīt kvalitatīvu vidi Latvijas kultūras kapitāla bagātināšanai, izkopt jaunos talantus un izcilību mākslās un mūzikā, stimulēt radošo daudzveidību un radīt priekšnoteikumus starptautiski konkurētspējīgu radošo industriju attīstībai.

Īpašu nozīmi profesionālās kultūrizglītības kompetences centru izveidei Kultūras ministrija saskata reģionu attīstības kontekstā, jo četri no jaunveidojamajiem profesionālās kultūrizglītības kompetences centriem būs izvietoti Latvijas reģionos – Kurzemē atradīsies vidusskola un Liepājas Mūzikas, mākslas un dizaina vidusskola.

Koncepcija paredz vidusskolas kā profesionālās kultūrizglītības kompetences centra izveidi ar specializāciju sadarbībā ar Ventspils Augstskolu IT un mākslas sintēzē un attīstīs skaņu digitālas apstrādes segmentu. Ventspilī ir labi attīstīts mācību prakšu vietu un kultūras industriju institūciju tīkls – aktīvi darbojas Ventspils Augstskola, Pārventas bibliotēka, teātra nams „Jūras vārti”, ir atjaunots Latviešu biedrības nams un Kultūras centrs.

Ņemot vērā kritisko situāciju vidusskolas darbības nodrošināšanai, nepieciešams piešķirt visaugstāko prioritāti Eiropas Savienības fondu 2014. – 2020.gada plānošanas perioda finansējuma saņemšanai vidusskolas infrastruktūras nodrošināšanai.

**2.3. Politikas plānošanas dokumenti reģionālā līmenī**

Kurzemes plānošanas reģiona Rīcības plāns 2010. – 2014.gadam**[[1]](#footnote-1)** (turpmāk – rīcības plāns)šobrīd ir stratēģiskais Kurzemes teritorijas attīstības plānošanas dokuments, kurā definētas reģiona attīstības prioritātes un noteikti rīcības virzieni izvirzīto mērķu un uzdevumu sasniegšanai.

Rīcības plānā ir noteiktas piecas ilgtermiņa attīstības prioritātes un rīcības virzieni, kas īstenojami 20 gadu perspektīvā.

Vidusskolas stratēģijas 2015. – 2020.gadam atbilstība rīcības plāna prioritārajiem attīstības virzieniem ir apkopota 3.tabulā.

**3.tabula**

**Rīcības plāna prioritātes un atbilstīgie rīcības virzieni**

| Prioritāte | Atbilstīgie rīcības virzieni |
| --- | --- |
| Prioritāte Nr.1 – Reģiona apdzīvotības struktūras saglabāšana | * Veicināt reģiona attīstības dzinējspēku – Liepājas un Ventspils – izaugsmi.
 |
| Prioritāte Nr.2 – Daudzveidīgu un konkurētspējīgu pakalpojumu attīstība un to pieejamības uzlabošana reģionā | * Nodrošināt reģiona ilgtermiņa vajadzībām atbilstošu augtākās izglītības un profesionālās izglītības kvalitatīvu un daudzveidīgu piedāvājumu.
* Nodrošināt profesionālās vidējās, augstākās izglītības un mūžizglītības integrāciju un attīstību.
* Nodrošināt kultūras vērtību, mantojuma un tradīciju saglabāšanu, izkopšanu un attīstību.
 |
| Prioritāte Nr.3. – Energoefektīvas un ilgtspējīgas saimniekošanas veicināšana reģionā  | * Nodrošināt enerģiju taupošu tehnoloģiju ieviešanu.
 |

**2.4. Ventspils pilsētas attīstības programma 2014. – 2020.gadam[[2]](#footnote-2)** ir Ventspils pilsētas pašvaldības vidēja termiņa attīstības plānošanas dokuments, kurā noteiktas prioritātes, rīcības virzieni, uzdevumi un veicamie pasākumi, kas vērsti uz pilsētas stratēģisko mērķu sasniegšanu.

Ventspils pilsētas pašvaldības virsmērķis ir iedzīvotāju skaita palielināšanās pilsētā.

Vidusskolas stratēģijas 2015. – 2020.gadam atbilstība Ventspils pilsētas attīstības mērķiem un atbilstošajiem rīcības virzieniem ir apkopota 4.tabulā.

**4.tabula**

**Ventspils pilsētas attīstības mērķi un atbilstīgie rīcības virzieni**

| Attīstības mērķis | Atbilstīgie rīcības virzieni |
| --- | --- |
| Mērķis – Sabiedrība (S) Izglītota, radoša, aktīva, veselīga, ģimeniska un pārtikusi sabiedrība  | * Rīcības virzieni S-2 Tirgus pieprasījumam atbilstošs profesionālās, augstākās un mūžizglītības piedāvājums, zinātnes un pētniecības attīstība.
* Uzdevumi
* S-2-3 Pilnveidot kvalitatīvas profesionālās un profesionāli orientētas mākslas un sporta izglītības apguvi.
* S-2-3-1 Jaunas Ventspils Mūzikas vidusskolas ēkas būvniecība ar koncertzāles funkciju.
* S-2-3-2 Ventspils Mūzikas vidusskolas piedāvāto izglītības programmu pilnveide atbilstoši darba tirgus pieprasījumam.
* S-2-3-3- Ventspils Mūzikas vidusskolas dienesta viesnīcas (internāta) izveide.
* S-3 Daudzveidīga, intensīva iedzīvotājus un apmeklētājus saistoša kultūras dzīve.
* -Uzdevumi
* S-3-7 Profesionālās mūzikas infrastruktūras attīstība.
* S-3-7-1 Jaunas Mūzikas vidusskolas ēkas būvniecība ar koncertzāles funkciju.
 |

Ņemot vērā iepriekš minētos plānošanas dokumentus, vidusskolas tālāka attīstība ir noteikta visu līmeņu politikas plānošanas dokumentos, tai skaitā paredzēta arī Ventspils pilsētas pašvaldības attīstības plānošanas dokumentos.

**3. Vidusskolas darbības raksturojums un profesionālās izglītības**

**kompetences centra statusa piešķiršana**

Vidusskola ir lielākā Kultūras ministrijas pārziņā esošā kultūrizglītības iestāde ārpus Rīgas. Vidusskolā 2015./2016.mācību gada sākumā mācās 476 audzēkņi, tostarp 91 izglītojamais profesionālās izglītības programmās, 385 audzēkņi – profesionālās ievirzes izglītības programmās, kā arī strādā 98 pedagogi (93 pedagogi un pieci pedagoģiskie darbinieki). Vidusskola īsteno profesionālās vidējās, profesionālās ievirzes, interešu izglītības, mūžizglītības un tālākizglītības programmas.

Vidusskola īsteno profesionālās vidējās, profesionālās ievirzes, interešu, mūžizglītības un tālākizglītības programmas, tai skaitā:

* + Mūzikas skolas programmas – Taustiņinstrumentu spēle, Stīgu instrumentu spēle, Pūšaminstrumentu un sitaminstrumentu spēle, Estrādes un džeza mūzika, Kora klase;
	+ Mūzikas vidusskolas programmas – Taustiņinstrumentu spēle, Stīgu instrumentu spēle, Pūšaminstrumentu un sitaminstrumentu spēle, Diriģēšanas nodaļa, Vokālās mūzikas nodaļa, Mūzikas vēstures un teorijas nodaļa, Mūzikas (estrādes un džeza mūzikas) nodaļa; Mūziķis – skaņu operators (tikai Ventspilī);
	+ Interešu izglītību ikvienam interesentam izvēlētajā specialitātē, tai skaitā bērniem pirmsskolas vecumā.

Saskaņā ar Izglītības attīstības pamatnostādnēs 2014. – 2020.gadam prognozēto, valstī plāno panākt izglītojamo skaita proporcijas maiņu vidējā vispārējā izglītībā par labu profesionālajai izglītībai (50/50). Šāds mērķis ir arī Ventspils pilsētas pašvaldībai. Īstenojot šo mērķi, līdz 2025.gadam tiks sekmēts audzēkņu skaita pieaugums profesionālās mācību iestādēs par aptuveni 14%, salīdzinot ar 2013./2014.mācību gadu. Lai sasniegtu šo mērķi, profesionālās izglītības iestādēm ir jānodrošina esošo izglītības programmu pārskatīšana, jaunu izglītības programmu veidošana, kā arī infrastruktūras un materiāli tehniskās bāzes uzlabošana, veicinot profesionālās izglītības iestāžu popularitāti. Līdz 2025.gadam tiek plānots palielināt profesionālās izglītības programmu audzēkņu skaitu līdz 130. Audzēkņu skaita pieaugums plānots, ieviešot skatuves gaismas dizaina un ērģeļspēles programmas, attīstot mūzikas tehnoloģiju programmu, kā arī uzņemot audzēkņus darba tirgū pieprasītajās pūtēju un stīdzinieku programmās, kurās šobrīd audzēkņu skaits ir salīdzinoši neliels.

Vidusskolas darbība radīs priekšnosacījumus izglītības un kultūras pakalpojumu pieejamības uzlabošanai Ventspils pilsētā un Kurzemes reģionā. Tas ietver gan vidusskolas infrastruktūras attīstību, lai nākotnē varētu nodrošināt kvalitatīvu valsts profesionālās izglītības iestādes mācību procesu, gan kultūras pakalpojumu klāsta un kvalitātes uzlabojumu.

Vidusskola darbojas arī kā Ziemeļkurzemes metodiskais centrs, apvienojot 12 mūzikas skolas. To vidū ir Kandavas, Sabiles, Talsu, Valdemārpils, Dundagas, Rojas, Mērsraga, Kolkas, Piltenes, Ugāles, Kuldīgas un Ventspils Mūzikas skolas.

No 2015./2016.mācību gada licencēta un uzņemti audzēkņi jaunā Latvijā unikālā profesionālās vidējās izglītības programmā Latvijā – „*Mūziķis – ērģelnieks”*,kā arī uzņemti audzēkņi ar specializāciju *„Skatuves gaismu dizainā”*, tādējādi sekmējot izglītības iestādes profilēšanos par audiovizuālās mākslas kompetenču centru un attīstot specializāciju informāciju tehnoloģiju un mākslas sintēzē un skaņas digitālajā apstrādē.

Ventspils pilsētas pašvaldība saņēmusi atbalsta vēstules, kas pauž nepieciešamību pēc profesionāliem ērģelniekiem un mūsdienu ērģeļu izbūves, no Jāzepa Vītola Mūzikas akadēmijas, Rīgas Metropolijas Romas katoļu kūrijas, Latvijas evaņģēliski luteriskās Baznīcas Ventspils evaņģēliski luteriskās draudzes, Latvijas evaņģēliski luteriskās Baznīcas Mūzikas un liturģijas nozares un Latvijas Baptistu draudžu savienības.

**Profesionālās izglītības kompetences centra statusa piešķiršana**

Atbilstoši Profesionālās izglītības likuma 15.¹ panta trešajai un ceturtajai daļai, kā arī atbilstoši Ministru kabineta 2015.gada 25.augusta noteikumiem Nr.495 „Kārtība, kādā piešķir un anulē profesionālās izglītības kompetences centra statusu mākslas, mūzikas vai dejas jomā” (turpmāk – MK noteikumi Nr.495), Kultūras ministrijā 2015.gada 23.novembrī tika saņemts vidusskolas 2015.gada 19.novembra iesniegums Nr.1-16/104 ar lūgumu izskatīt jautājumu par profesionālās izglītības kompetences centra statusa piešķiršanu.

Iesniegumam tika pievienoti dokumenti, kas apliecina vidusskolas atbilstību Ministru kabineta noteikumu Nr.495 2.punktā noteiktajiem kritērijiem. Izvērtējot vidusskolas iesniegtā apliecinājuma atbilstību, Kultūras ministrija, pamatojoties uz Latvijas Nacionālā kultūras centra 2015.gada 11.decembra atzinumu Nr.1 „Par profesionālās izglītības kompetences centra statusa piešķiršanu Ventspils Mūzikas vidusskolai”, kas pieņemts, balstoties uz Latvijas Nacionālā kultūras centra profesionālās izglītības  kompetences centra statusa piešķiršanas un anulēšanas komisijas (izveidota ar Latvijas Nacionālā kultūras centra 2015.gada 29.septembra rīkojumu Nr.157) 2015.gada 11.decembra sēdē pieņemto lēmumu (2015.gada 11.decembra protokols Nr.1), konstatēja, ka vidusskola kvalificējas profesionālās izglītības kompetences centra statusa ieguvei.

**Pamatojoties uz MK rīkojumu Nr.36, vidusskola profesionālās izglītības kompetences centra statusu ieguvusi ar 2016.gada 1.martu. Vidusskola var pretendēt uz darbības programmas „Izaugsme un nodarbinātība” SAM 8.1.3. ietvaros paredzēto finansējumu profesionālās izglītības kompetences centra attīstībai, atbilstoši Ministru kabineta noteikumu „Darbības programmas „Izaugsme un nodarbinātība” 8.1.3.specifiskā atbalsta mērķa „Palielināt modernizēto profesionālās izglītības iestāžu skaitu” īstenošanas noteikumi” (pieņemti Ministru kabineta 2016.gada 19.aprīļa sēdē) nosacījumiem.**

SAM 8.1.3. ietvaros ieguldījumi tiek plānoti galvenokārt profesionālās izglītības kompetences centru infrastruktūrā un mācību aprīkojuma modernizēšanā. SAM 8.1.3. mērķis ir modernizēt profesionālās izglītības iestādes, nodrošinot mācību vides atbilstību tautsaimniecības nozaru attīstībai un uzlabojot profesionālās izglītības pieejamību.

SAM 8.1.3. ietvaros plānotais kopējais attiecināmais finansējums ir 104 786 645 *euro*, tai skaitā Eiropas Reģionālās attīstības fonda finansējums  89 068 648 *euro* un nacionālais publiskais līdzfinansējumu 15 717 997 *euro*. SAM 8.1.3. ietvaros pieejamais kopējais attiecināmais Eiropas Reģionālās attīstības fonda finansējums, lai slēgtu vienošanās par projektu īstenošanu, līdz 2018.gada 31.decembrim ir 98 394 660 *euro*. No 2019.gada 1.janvāra atbildīgā iestāde pēc Eiropas Komisijas lēmuma par snieguma ietvara izpildi var ierosināt palielināt pieejamo attiecināmo finansējumu līdz specifiskajam atbalstam plānotajam finansējuma apmēram.

SAM 8.1.3. ietvaros projektu iesniegumu atlasi plānots īstenot ne vēlāk kā līdz 2019.gada 31.decembrim. Profesionālās izglītības kompetences centra izveidei atbilstoši iepriekš minētajiem plānošanas dokumentiem kopumā šobrīd indikatīvi plānoti finanšu līdzekļi 23 167 262 *euro* apmērā (tai skaitā Eiropas Reģionālās attīstības fonda un projektu līdzfinansējums valsts vai pašvaldības budžetā). Ņemot vērā, ka finansējums plānojams koncepcijā minētajiem profesionālās izglītības kompetences centriem, tā indikatīvajam sadalījumam Kultūras ministrija izveidoja komisiju, piesaistot mākslas augstskolu pārstāvjus, kura, balstoties uz izglītības iestāžu – nākotnes profesionālās izglītības kompetences centra iesniegtajām stratēģijām, ir indikatīvi noteikusi plānojamo finansējuma sadalījumu un tā izlietojumu. SAM 8.1.3. ietvaros vidusskolai indikatīvi plānotais attiecināmais finansējums nepārsniedz **10 949 856 *euro*** (tai skaitā Eiropas Reģionālās attīstības fonda finansējums līdz 9 307 378 *euro*).

Atbilstoši izstrādātajai būvprojekta „Ventspils Mūzikas vidusskola ar koncertzāles funkciju” tehniskajai dokumentācijai būvdarbu indikatīvās izmaksas norādītas 5.tabulā. Iepirkumu rezultātā attiecīgās izmaksas var mainīties un šobrīd norādītas provizoriski. Tāpat 5.tabulā norādīti šobrīd identificētie indikatīvie finanšu avoti būvdarbu īstenošanai.

**4. Vidusskolas ēkas ar koncertzāles funkciju projekts**

Vidusskolas ēkas ar koncertzāles funkciju projekts (turpmāk – projekts) paredz mūzikas skolas un koncertzāles kompleksu izbūvēt Lielajā laukumā, kas atrodas Ventspils pilsētas centrā galveno maģistrālo ielu krustojumā. Šāds risinājums (kultūrizglītības iestāžu izvietojums reģionu daudzfunkcionālajos centros) ir izmantots arī iepriekšējā Eiropas Savienības fondu plānošanas periodā Liepājā un Cēsīs.

Ventspils Teritorijas plānojumā (2006. – 2018.) ar grozījumiem Lielais laukums, Ventspilī ir sabiedrisko iestāžu teritorija. Lielais laukums, Ventspilī – pilsētas centra parks – izvietojas starp Lielo prospektu, Kuldīgas, Ganību un Pāvila ielām, Ventspilī. Teritorija ir viegli sasniedzama gan ar sabiedrisko, gan personīgo transportu (tuvumā pieejamas auto novietnes), un nav apgrūtinājumu piegādes transportam. Piegulošajos kvartālos izvietojas sabiedriskās ēdināšanas un tirdzniecības iestādes, olimpiskais sporta komplekss ar plašām autostāvvietām, vispārizglītojoša skola ar sporta laukumiem un sporta zāli, kā arī viesnīca. Turklāt Lielais laukums, Ventspilī tiek veidots kā pilsētas parks ar augstvērtīgu labiekārtojumu, kas nodrošina dažāda rakstura masu pasākumu organizēšanas iespējas visa gada garumā.

Vidusskolas ar koncertzāles funkciju priekšrocības, izbūvējot to Lielajā laukumā, Ventspilī:

* kvalitatīva pilsētvide, kas ir atbilstoša izglītības un kultūras funkcijām;
* netiek radīta papildus slodze pilsētas infrastruktūrai, bet gan tā tiek racionāli papildināta;
* izvietojums pilsētas centrā un tā infrastruktūra (ielu tīkls, transports) nodrošina ērtu piekļūšanu šai vietai gan pilsētas iedzīvotājiem, gan arī Ventspils viesiem;
* labas piegādes organizēšanas iespējas, nodrošinājums ar autostāvvietām;
* blakus Lielajam laukumam, Ventspilī izvietotie objekti labi papildina atsevišķas funkcijas mācību iestādes vajadzībām, piemēram, vispārējās izglītības nodarbību telpas (racionālāka telpu izmantošana bez dublēšanās);
* pilsētas centrs papildinās ar sabiedriski nozīmīgu un augstvērtīgas arhitektūras izglītības un kultūras objektu;
* daļu no telpām var izmantot gan vidusskola, gan koncertzāle;
* mācību iestādes un koncertzāles apvienojums vienā objektā ievērojami samazina būvniecības, kā arī ekspluatācijas izmaksas salīdzinājumā ar divu atsevišķu objektu celtniecību un ekspluatāciju;
* topošo mūziķu ciešs kontakts ar profesionālajiem māksliniekiem veicina skolas izglītības praktisko kvalitāti.

Pēc vidusskolas ar koncertzāles funkciju ēkas būvdarbu pabeigšanas vidusskola atradīsies vienā ēkā un tajā tiks īstenotas gan profesionālās vidējās, gan profesionālās ievirzes izglītības programmas. Ēkas atrašanās vieta ir vērtējama kā ļoti laba arī no sasniedzamības aspektiem, kas ir svarīgi potenciālajiem izglītojamajiem no citām vietām.

Ņemot vērā, ka finansējums vidusskolas darbības nodrošināšanai citās telpās paredzēts līdz 2018.gada 31.augustam un ņemot vērā Ministru kabineta 2006.gada 16.maija rīkojumā Nr.347 „Par programmu „Mantojums – 2018. Kultūras infrastruktūras uzlabošanas programma 2006. – 2018.gadam” paredzētās nostādnes, jāveic nepieciešamās darbības, lai nodrošinātu izglītības iestādes ilgtspēju un darbības nepārtrauktību, kā arī finanšu līdzekļu racionālu izmantošanu.

**Līdzšinējā projekta virzība**

2005.gadā Ventspils pilsētas pašvaldība organizēja starptautisku plenēru, kura ietvaros tika piedāvāta ideja labiekārtot Ventspils pilsētas Lielo laukumu ar koncertzāles izbūvi. Plenērā piedalījās deviņi arhitektu biroji no Latvijas, Vācijas, Holandes, Īrijas, Igaunijas un Lietuvas. 2006.gadā notika ideju skiču projektu konkurss. 2007.gadā paredzētās būvniecības idejas publiskā apspriešana un konkurss par tehniskā projekta izstrādi. Iepriekš minētā rezultātā 2007.gada 25.oktobrī starp Ventspils pašvaldības iestādi „Komunālā pārvalde” un Vācijas projektēšanas uzņēmumu „Behnisch Arhitekten” tika noslēgs līgums Nr.465p par „Ventspils akustiskās koncertzāles projekta un Lielā laukuma labiekārtojuma priekšlikuma izstrādi” par kopējo summu 3 023 905 *euro* ar PVN , kas paredz, ka būvprojekts izstrādājams divās stadijās – skiču projekta stadijā (Skiču projekts) un tehniskā projekta stadijā (Tehniskais projekts). Lai nodrošinātu būvniecības tehniskās dokumentācijas gatavību Skiču projekta stadijā Ventspils pilsētas pašvaldība ir ieguldījusi līdzekļus 1 215 784 *euro* apmērā.

Izvērtējot pieejamos Eiropas Savienības fondu 2007. – 2013.gada plānošanas perioda finanšu līdzekļus pašvaldības publiskās infrastruktūras pilnveidei, Ventspils pilsētas pašvaldība darbības programmas „Infrastruktūra un pakalpojumi” papildinājuma 3.6.1.1.aktivitātes „Nacionālas un reģionālas nozīmes attīstības centru izaugsmes veicināšana līdzsvarotai valsts attīstībai” ietvaros līdz 2015.gada 15.jūlijam īstenoja Lielā laukuma, Ventspilī labiekārtojuma rekonstrukcijas izbūves darbus (Projekts „Ventspils publiskās infrastruktūras attīstība un kvalitātes uzlabošana, pilnveidojot uzņēmējdarbības vidi pilsētā” (Nr.3DP/3.6.1.1.0/12/IPIA/VRAA/014) (turpmāk – Eiropas Savienības fonda līdzfinansēts projekts)). Kopējās attiecināmās Eiropas Savienības fonda līdzfinansētā projekta izmaksas veido 3 420 204,44 *euro*, tai skaitā Eiropas Reģionālās attīstības fonda finansējums 2 907 173,06 *euro* jeb 85% no attiecināmajām izmaksām, valsts budžeta dotācija 76 953,71 *euro* jeb 2,25% no attiecināmajām izmaksām un pašvaldības līdzfinansējums attiecināmajām izmaksām veido 436 077,67 *euro* jeb 12,75% no kopējām attiecināmajām izmaksām.

Starp Ventspils pilsētas pašvaldību, Kultūras ministriju un vidusskolu 2014.gada 6.novembrī noslēgts Nodomu protokols par sadarbību vidusskolas ar koncertzāles funkciju attīstībai (turpmāk – nodomu protokols). Nodomu protokolā puses vienojās par kopīgu sadarbību, tai skaitā Ventspils pilsētas pašvaldība apņēmās nodrošināt būvprojekta „Ventspils Mūzikas vidusskola ar koncertzāles funkciju” izstrādi ne vēlāk kā līdz 2015.gada 30.decembrim un līdzfinansējumu projekta pirmās kārtas īstenošanai. Vidusskola apņēmās veikt visas nepieciešamās darbības, lai nodrošinātu tās atbilstību profesionālās izglītības kompetences centra statusam, savukārt Kultūras ministrija – veikt nepieciešamās darbības koncepcijas virzībai, paredzot attiecīgu statusu Ventspils Mūzikas vidusskolai, kā arī nodrošināt turpmāku vidusskolas darbību projekta ietvaros izbūvētajā ēkā.

Tāpat puses vienojās pēc būvprojekta izstrādes noslēgt atsevišķu vienošanos par turpmāku projekta attīstīšanu, tajā ietverot institucionālā modeļa, finansēšanas plāna noteikšanu un projekta otrās kārtas īstenošanas nosacījumus.

**Projekta raksturojums**

Šobrīd atbilstoši noslēgtajam nodomu protokolam Ventspils pilsētas pašvaldība ir nodrošinājusi būvprojekta „Ventspils Mūzikas vidusskola ar koncertzāles funkciju” tehniskās dokumentācijas izstrādi. Atbilstoši izstrādātajai tehniskajai dokumentācijai (telpu programmai), paredzēts, ka ēkas lielākā daļa ir paredzēta vidusskolas darbības nodrošināšanai.

Lai nodrošinātu vidusskolas ar nepieciešamo infrastruktūru, projektu plānots īstenot divās kārtās:

1.kārta – būvprojekta „Ventspils Mūzikas vidusskola ar koncertzāles funkciju” tehniskās dokumentācijas izstrāde, lai nodrošinātu augstu gatavību būvniecības darbu uzsākšanai un Eiropas Savienības finansējuma piesaistei (pabeigta 2015.gadā);

2.kārta – būvdarbu veikšana, piesaistot finansējumu Eiropas Savienības fondu 2014. – 2020.gada plānošanas perioda ietvaros.

Būvprojekts „Ventspils Mūzikas vidusskola ar koncertzāles funkciju” ietver šādas galvenās funkcijas: mūzikas vidusskolu ar mācību un nodarbību telpām, bibliotēku un skolas administrāciju, divas zāles ar 146 (Mazā zāle) un 600 – 800 (Lielā zāle) vietu ietilpību, koncertzāles administrācijas telpas, mākslinieku ģērbtuves.

Kompleksa kopējā lietderīgā platība ir 6598,40 m² (vidusskola 5055 m², koncertzāle 1543,4 m²).

Būvprojekta „Ventspils Mūzikas vidusskola ar koncertzāles funkciju” tehniskās dokumentācijas sastāvā iekļauta arī  ērģeļu projekta izstrāde, jo:

* ar 2015./2016.mācību gadu uzsākta profesionālās vidējās izglītības programmas „Mūziķis – ērģelnieks” īstenošana;
* koncertzāles ar ērģeļu instrumentu Latvijā ir retums, it īpaši Kurzemes reģionā. Ventspilī ērģeles pieejamas tikai Ventspils Nikolaja evaņģēliski luteriskajā baznīcā, kurā esošais instruments ir sens un prasa regulāru apkopi, turklāt baznīca un tās instruments nav piemēroti regulārai koncertdarbībai. Citviet Ventspilī šī koncertdzīves daļa līdz šim ir bijusi vāji attīstīta laba koncertinstrumenta trūkuma dēļ un arī tādēļ, ka trūkst profesionālu vietējo ērģelnieku;
* projektējamās ērģeles ir laikmetīgs instruments, kurš ievērojami bagātinās koncertdzīvi ne tikai reģionālā, bet arī valstiskā līmenī, kā arī ļaus piesaistīt augsta līmeņa profesionālās mākslas izpildītājus lielu muzikālo formu izpildījumos;
* tā kā projekta ietvaros paredzēta arī ierakstu studijas funkcija, tad topošajiem mūziķiem būs iespēja veikt augsta līmeņa ierakstus skaņdarbiem ar ērģelēm un solo ierakstiem ērģelēm.

Projektējamā ēkā plānots izvietot arī specializētas telpas vidusskolai izglītības funkcijas nodrošināšanai, piemēram, ierakstu studiju, kas nepieciešama vairāku izglītības iestādes īstenoto izglītības programmu nodrošināšanai. Tajā plānotas nodarbības izglītības programmā *Mūziķis – Skaņu operators* mācību priekšmetos: *audio teorijas pamati, radio elektronika, audio ierakstu rediģēšanas pamati, skaņu režija, elektroniskās mūzikas pamati*, kā arī īstenojot daļu no kvalifikācijas prakses. Izglītības programmas *Mūzika* ģitāras, basģitāras, sitaminstrumentu, klavieru, trompetes trombona, saksofona un dziedāšanas specialitāšu audzēkņiem ierakstu studija vajadzīga, lai apgūtu elektroniskās mūzikas pamatus.

Tāpat vidusskolas telpās plānots izvietot deju studiju, kas nepieciešama izglītības programmas „*Vokālā mūzika”* kvalifikācijas *vokālists*, *kora dziedātājs* un izglītības programmas „*Mūzika”* kvalifikācijas *dziedātājs, ansambļa vadītājs* mācību plānos iekļauto priekšmetu *skatuves kustība, aktiermeistarības pamati, operas klase* apguves nodrošināšanai.

Projekta ietvaros plānotas telpas kafejnīcai (tai skaitā telpas kafejnīcas darbības nodrošināšanai), kas nepieciešama vidusskolas audzēkņu un pedagogu vajadzībām. Indikatīvi kafejnīca aizņems 210 m2 un tiks iznomāta.

**5. Indikatīvais finansējums vidusskolas telpu risinājumam un finanšu avoti**

Atbilstoši izstrādātajai būvprojekta „Ventspils Mūzikas vidusskola ar koncertzāles funkciju” tehniskajai dokumentācijai būvdarbu indikatīvās izmaksas norādītas 5.tabulā. Iepirkumu rezultātā attiecīgās izmaksas var mainīties un šobrīd norādītas provizoriski. Tāpat 5.tabulā norādīti šobrīd identificētie indikatīvie finanšu avoti būvdarbu īstenošanai.

**5.tabula**

**Ventspils Mūzikas vidusskolas attīstības projekts**

|  |  |  |  |  |
| --- | --- | --- | --- | --- |
| **Nr. p.k.** | **Finansējuma avots** | **Valsts finansējums un Eiropas Savienības fondu finansējums** | **Pašvaldības finansējums un pašvaldības piesaistītais ārējais finansējums** | **KOPĀ** |
| **Summa, *euro*** |
| *1* | *2* | *3* | *5* | *6* |
|  | **Projekts „Ventspils Mūzikas vidusskola ar koncertzāles funkciju attīstība, I kārta” (pabeigts 2015.gadā)** | **104 779** | **3 567 063** | **3 671 842** |
|  | Būvprojekta izstrāde Ventspils Mūzikas vidusskolas ēkai  | 104 779 | 3 567 063 | 3 671 842 |
|  | **Projekts „Ventspils Mūzikas vidusskola ar koncertzāles funkciju attīstība, II kārta” (plānots uzsākt 2016.gadā)** | **12 551 109** | **18 799 058** | **31 350 167** |
|  | 8.1.3. specifiskā atbalsta mērķis „Palielināt modernizēto profesionālās izglītības iestāžu skaitu” | 9 307 378 |  | 9 307 378 |
|  | Valsts budžeta finansējums - 8.1.3. specifiskā atbalsta mērķis „Palielināt modernizēto profesionālās izglītības iestāžu skaitu” | 1 642 478 |  | 1 642 478 |
|  | Finansējums vidusskolas aprīkojuma iegādei | 1 601 253 |  | 1 601 253 |
|  | Ventspils pilsētas pašvaldības finansējums un/vai Ventspils pilsētas pašvaldības piesaistītais ārējais finansējums |  | 18 799 058 | 18 799 058 |
|  | **Zemes gabals Lielajā laukuma Nr.1, Ventspilī** |  | **361 000** | **361 000** |
|  | Zemes gabals Lielajā laukuma Nr.1, Ventspilī saskaņā ar tirgus novērtējumu |  | 361 000 | 361 000 |
|  | **PAVISAM KOPĀ** | **12 655 888** | **22 727 121** | **35 383 008** |
|  | **Īpatsvars %** | **36 %** | **64 %** | **100%** |

Kultūras ministrija, Ventspils pilsētas pašvaldība un vidusskola kā sadarbības partneri kopīgi apņemas veikt visas nepieciešamās darbības, lai nodrošinātu projekta otrās kārtas (būvdarbi) realizāciju līdz 2018.gada 1.novembrim, bet ne vēlāk kā līdz 2022.gada 31.decembrim. SAM 8.1.3. ietvaros projekta iesniedzējs ir vidusskola kā profesionālās izglītības kompetences centrs. Ņemot vērā, ka projekta īstenošanai tiek izmantots gan vidusskolas, gan Ventspils pilsētas pašvaldības finansējums, Ventspils pilsētas pašvaldība piesaistāma kā sadarbības partneris SAM 8.1.3. ietvaros, tai skaitā paredzēta pasūtītāja funkcijas (iepirkuma organizēšana, līguma izpilde un uzraudzība) deleģēšana Ventspils pilsētas pašvaldībai, vidusskolai un Ventspils pilsētas pašvaldībai, pamatojoties uz Ministru kabineta noteikumiem „Darbības programmas „Izaugsme un nodarbinātība” 8.1.3.specifiskā atbalsta mērķa „Palielināt modernizēto profesionālās izglītības iestāžu skaitu” īstenošanas noteikumi” un MK rīkojuma Nr.36 4.punktu, noslēdzot sadarbības līgumu projekta īstenošanai. Būvdarbu iepirkuma dokumentācijā plānots nodalīt veicamo būvdarbu un citu darbu apjomus, kurus paredzēts īstenot projekta ietvaros, tādējādi nodrošinot projektā atbalstāmo darbību finansēšanas plūsmas izsekojamību.

Vidusskola un Ventspils pilsētas pašvaldība kā sadarbības partneris plāno līdz 2016.gada otrā ceturkšņa beigām izstrādāt projekta iesniegumu iesniegšanai Centrālajā finanšu un līgumu aģentūrā SAM 8.1.3. ietvaros un 2016.gada trešajā ceturksnī uzsākt projekta īstenošanu.

Ņemot vērā, ka ieguldījumus projektā veic gan valsts, gan Ventspils pilsētas pašvaldība, projekta īstenošanas rezultātā ēka zemesgrāmatā reģistrējama kā valsts un Ventspils pilsētas pašvaldības kopīpašums, domājamo daļu apmēru nosakot atbilstoši faktiski veiktajiem ieguldījumiem.

Kultūras ministre D.Melbārde

Vīza: Valsts sekretārs S.Voldiņš

25.04.2016. 14:45

5088

D.Vilsone, 67330255

Dace.Vilsone@km.gov.lv

1. *Avots:* [*http://www.kurzemesregions.lv/userfiles/files/RPUS\_2013\_27062014.pdf*](http://www.kurzemesregions.lv/userfiles/files/RPUS_2013_27062014.pdf) [↑](#footnote-ref-1)
2. *Avots:* [*http://www.ventspils.lv/files/dokumenti/attistibasprogramma/ventspils\_attistibas\_programma\_2020\_27\_12\_2013.pdf*](http://www.ventspils.lv/files/dokumenti/attistibasprogramma/ventspils_attistibas_programma_2020_27_12_2013.pdf) [↑](#footnote-ref-2)